Okresná prokuratúra Kežmarok 
Mučeníkov 4, 060 01 Kežmarok 1 	

Sp. zn. : Pv 418/10/7703	Kežmarok, 1.3.2012
EEČ : 2-56-4-2012

U Z N E S E N I E

Trestná vec:	obvinená XXXXX 
Prečin:	zanedbanie povinnej výživy podľa § 207 odsek 1, odsek 3 písmeno b Trestného zákona číslo 300/2005 Zbierky zákonov v znení zákona číslo 498/2008 Zbierky zákonov

Rozhodol: 	prokurátorka Okresnej prokuratúry Kežmarok
Rozhodnutie:
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta:
v období od 21.1.2009 v XXXXX okr. XXXXX,  a inde si voči svojim deťom - do 27.8.2010 voči dcére XXXXX / predtým XXXXX /, nar. XXXXX, do 23.1.2012 voči dcére XXXXX, nar. XXXXX, a do 23.1.2012 voči mal. synovi XXXXX, nar. XXXXX, úmyselne neplnila vyživovaciu povinnosť vyplývajúcu jej zo Zákona o rodine napriek svojim možnostiam a schopnostiam, pričom rozsudkom Okresného súdu XXXXX sp.zn.: XXXXX zo dňa 14.1.2009, právoplatným dňa 21.1.2009, bola zaviazaná platiť výživné na každé dieťa po 24,50 € mesačne k rukám otca XXXXX počnúc dňom právoplatnosti rozhodnutia o rozvode manželstva, čím jej takto za uvedené obdobie vznikol dlh na výživnom voči otcovi XXXXX v sume 2.229,50 €, pričom obvinená dlžné výživné za uvedené obdobie uhradila v plnej výške ku dňu 23.1.2012,
Právna veta:
lebo zanikla trestnosť činu
Odôvodnenie:
	Uznesením vyšetrovateľa OR PZ OJaKP , Oddelenia justičnej polície XXXXX  sp.zn.: XXXXX zo dňa 11.6.2010 bolo začaté trestné stíhanie a uznesením tohto orgánu pod rovnakou spisovou značkou zo dňa 29.9.2010 bolo vznesené obvinenie XXXXX za prečin zanedbania povinnej výživy podľa § 207 ods. 1, ods. 3 písm. b / Trestného zákona na tom skutkovom základe, že v XXXXX, okr. XXXXX, a inde v období od 21.1.2009 doposiaľ si neplnila, resp. plnila nepravidelne vyživovaciu povinnosť voči svojim deťom - v tom čase mal. XXXXX, nar. XXXXX, mesačne sumou 24,50 €, v tom čase mal. XXXXX, nar. XXXXX, mesačne sumou 24,50 € a mal. XXXXX, nar. XXXXX, mesačne sumou 24,50 €, spolu 73,50 € do budúcna počnúc dňom právoplatnosti rozhodnutia v mesiaci vopred k rukám otca detí, t.j. od 21.1.2009, kde obvinená XXXXX bola povinná platiť a to na základe rozsudku Okresného súdu XXXXX sp.zn.: XXXXX zo dňa 14.1.2009, právoplatného dňa 21.1.2009, čím jej takto za uvedené obdobie vznikol dlh v sume najmenej 1.301,50 €. 

     	Obvinená XXXXX pri výsluchu dňa 8.9.2011 k skutku, kladenému jej za vinu, uviedla, že sa priznáva k neplneniu vyživovacej povinnosti voči svojim deťom, uznala svoj dlh voči bývalému manželovi s tým, že tento dlh uhradí. Pri výsluchu dňa 23.1.2012 konkretizovala sumy dlžného výživného voči každému z detí, ktoré riadne uhradila.     

      	Poškodený XXXXX, bývalý manžel obvinenej, pri výpovedi dňa 23.1.2012 potvrdil, že dlh na výživnom, ktorý mala obvinená voči ich trom deťom, vyplatila, a to voči dcére XXXXX v sume 490,- €, voči dcére XXXXX v sume 931,- €  a voči synovi XXXXX v sume 931,- €. Ako poškodené boli vypočuté aj plnoleté dcéry, XXXXX / predtým XXXXX / a XXXXX, ktoré pri ich výsluchoch dňa 23.1.2012 taktiež potvrdili, že obvinená po návrate z Anglicka z usporených peňazí vyplatila dlžné výživné, pričom vo vzťahu k poškodenej XXXXX trvala vyživovacia povinnosť do augusta 2010, kedy sa vydala a ukončila štúdium. 

     	Vykonaným skráteným vyšetrovaním bolo zistené, že obvinená XXXXX svoju vyživovaciu povinnosť neplnila od 21.1.2009. Nebola vedená v evidencii uchádzačov o zamestnanie, nepoberala dávku v hmotnej núdzi a príspevky k dávke, nepoberala dávku v nezamestnanosti, o túto dávku ani nepožiadala. Otcovi detí nebolo vyplácané náhradné výživné, o náhradné výživné nepožiadal.   

     	V zmysle § 86 písm. a / Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

     	Podľa § 215 ods. 1 písm. h / Trestného poriadku prokurátor zastaví trestné stíhanie, ak zanikla trestnosť činu. 

     	V priebehu skráteného vyšetrovania bolo preukázané, že boli naplnené všetky znaky skutkovej podstaty prečinu zanedbania povinnej výživy podľa § 207 ods. 1, ods. 3 písm. b / Trestného zákona, následne trestnosť činu zanikla vzhľadom k tomu, že obvinená XXXXX dodatočne splnila svoju vyživovaciu povinnosť v celom rozsahu, pričom zanedbanie povinnej výživy nespôsobilo vo vzťahu k oprávneným osobám následky, ktoré by už nebolo možné odstrániť dodatočným splnením vyživovacej povinnosti. 

     	Z dôvodov vyššie uvedených preto bolo potrebné rozhodnúť tak, ako je to uvedené vo výrokovej časti tohto uznesenia a trestné stíhanie obvinenej XXXXX podľa § 215 ods. 1 písm. h / Trestného poriadku s poukazom na ustanovenie § 86 písm. a / Trestného zákona zastaviť, pretože trestnosť činu zanikla. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Jana Mitníková
prokurátorka